KIRJALLINEN KYSYMYS E-2216/99

esittäjä(t): Enrico Ferri (PPE-DE) komissiolle

(29. marraskuuta 1999)

Aihe: Palveluiden vapaata liikkuvuutta koskevan periaatteen noudattaminen (EY:n perustamissopimuksen 49 artikla) ja säännöt lautasantennien henkilökohtaisesta käytöstä

Yksityiset henkilöt käyttävät yhä enemmän lautasantenneja televisio- ja radio-ohjelmien sekä tietoyhteiskunnan palvelujen vastaanottamiseksi.

Lautasantennit ovat näin ollen valtioiden rajat ylittävän luonteensa vuoksi merkittävä tekijä Euroopan taloudellisessa ja kulttuurisessa yhdentymisessä. Lisäksi ne ovat erityisen tärkeitä ulkomailla asuville henkilöille, jotka haluavat saada tietoja kotimaastaan ja ylläpitää tällä tavoin siteitä kyseiseen maahan.

Euroopan neuvoston yleissopimuksessa ihmisoikeuksien ja perusvapauksien suojaamiseksi olevan 10 artiklan mukaan jokaisella on oikeus vastaanottaa ja levittää tietoja.

Komissio on myös äskettäin nostanut jäsenyysvelvoitteiden noudattamatta jättämistä koskevan kanteen erästä jäsenvaltiota vastaan, jotta tämä poistaisi asettamansa verotukseen liittyvät ja hallinnolliset esteet lautasantennien henkilökohtaiselta käytöltä.

Eräissä jäsenvaltioissa ollaan kuitenkin valmistelemassa lainsäädäntöaloitteita lautasantennien käytön säätelemiseksi.

On tarpeen määritellä yleisiä ja riittävän selviä perusteita, jotta sisämarkkinoita koskevan palvelujen vapaan liikkuvuuden periaate ja kaupunkiympäristön suojelutavoitteen vaatimukset voidaan yhteensovittaa. Tämä siksi, että voidaan minimoida ja säädellä erityisesti lähelle kaupunkien keskusta-alueita tai historiallisesti ja taiteellisesti merkittäviä monumentteja asennettavien antennien esteettistä ja arkkitehtonista vaikutusta kaupunkikuvaan.

Komission laatimat suuntaviivat (esimerkiksi aiempien tekstien kaltaisten tulkinta-asiakirjojen avulla) selventäisivät sisämarkkinoita koskevan palvelujen vapaan liikkuvuuden perusperiaatteen (EY:n perustamissopimuksen 49 artikla) soveltamisalaa ja vaikutuksia lautasantennien käytön säätelemisessä. Tällainen aloite helpottaisi myös kansallisten lainsäätäjien ja paikallisten hallintoelinten valintoja ja linjauksia yhteisön oikeuden soveltamisessa ja voisi taata lautasantennien käyttäjille ja alalla toimiville erilaisille yrityksille paremman oikeusvarmuuden. Voiko komissio kertoa, pitääkö se tällaisten suuntaviivojen laatimista hyödyllisenä ja tarpeellisena?

Frederik Bolkesteinin komission puolesta antama vastaus

(20. tammikuuta 2000)

Komissio korostaa arvoisan parlamentin jäsenen esille tuoman kysymyksen tärkeyttä. Lautasantenneja käytetään yhä enemmän esim. satelliitin kautta välitettyjen yleisradiopalveluiden ja tietoyhteiskunnan palveluiden vastaanottoon, mikä on selvästi kansalliset rajat ylittävää toimintaa.

Juuri tästä syystä komissio on viime vuosina käynnistänyt tiettyjä jäsenvaltioita koskevia rikkomisesta johtuvia menettelyjä. Perusteena ovat olleet näiden jäsenvaltioiden verotus- ja hallintoesteet, jotka ovat kohdistuneet lautasantennien yksityiskäyttöön.

Nämä rikkomisesta johtuvat menettelyt, joista osa on yhä käynnissä, ovat kohdistuneet tietyissä kansallisissa säädöksissä usein kunnallistasolla esiintyvään vaatimukseen, jonka mukaan lautasantennin asentaminen edellyttää hallinollista lupaa tai tietyn, varsin suuren, summan maksamista.

Kuten komissio on jo julkisesti ilmoittanut(1), tällaiset toimenpiteet ovat sen mielestä luonteeltaan syrjiviä ja kohtuuttomia ja tämän vuoksi yhteensopimattomia tavaroiden vapaata liikkumista sisämarkkinoilla koskevan periaatteen kanssa, josta on säädetty Euroopan yhteisön perustamissopimuksen 49 artiklassa (aiemmin 59 artikla).

Parlamentin jäsen mainitsi, että tietyissä olosuhteissa historiallinen ja taiteellinen suoja voi olla erityissyy, jonka kansalliset viranomaiset ottavat huomioon toiminnassaan noudattaessaan luonnollisesti samalla syrjimättömyyden ja kohtuullisuuden periaatteita sekä palveluiden vapaata liikkumista koskevaa tuomioistuimen oikeuskäytäntöä. Myös komissio tunnustaa tämän näkemyksen.

Edellä esitettyjen seikkojen ja rikkomisesta johtuvan menettelyn herättämän suuren yleisen mielenkiinnon vuoksi komissio arvioi erityisen tarkoin parlamentin jäsenen esittämän ehdotuksen, jonka mukaan olisi laadittava asiakirja, jonka avulla asianomaisille (käyttäjille, operaattoreille, kansallisille viranomaisille) selvitetään 49 artiklan soveltamisalaa ja vaikutuksia lautasantennien käytön osalta.

On myös huomattava, että komissio on äskettäin hyväksynyt Euroopan sisämarkkinoiden strategiaa koskevan tiedonannon(2), jossa korostetaan nimenomaan digitaaliajan kysymyksiä ja kuluttajien taloudellista etua.

(1) IP/99/281, 3. toukokuuta 1999.

(2) KOM(1999) 624 lopullinen.